झन्डै साढे ४४ लाख जनसंख्या रहेको प्रदेश ५ को प्रतिव्यक्ति आयसमेत कमजोर छ। दुई वर्षअघि मुलुककै आर्थिक तथ्यांकमा प्रतिव्यक्ति आय ७ सय १२ रुपैयाँ थियो। तर, प्रदेश ५ को प्रतिव्यक्ति आय सोभन्दा कमी छ। सरकारले स्थितिपत्रमा देखिएको तथ्यका आधारमा बजेट विनियोजन गर्ने योजना बनाएको छ। यसअनुसार तराईका जिल्लामा कपिलवस्तु र पहाडी जिल्लामा रुकुम पूर्व र रोल्पामा बजेट बढी जाने सरकारका प्रवक्ता बैजनाथ चौधरीले जानकारी दिए। ‘पछि परेको जिल्लाको विकास सरकारको पहिलो प्राथमिकतामा हुन्छ’, उनले भने, ‘स्थितिपत्रले बजेट विनियोजनको आधार तय गर्नेछ।’
